Procházka, Radoslav, poslanec NR SR (2011-02-02):
Ďakujem pekne, pán podpredseda. Vážené panie poslankyne, vážení páni poslanci, vážení prítomní, Ústavnoprávny výbor Národnej rady Slovenskej republiky ma uznesením z 25. januára 2011 určil za spravodajcu k návrhu Výboru Národnej rady Slovenskej republiky pre európske záležitosti na vydanie ústavného zákona, ktorým sa mení a dopĺňa ústavný zákon č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie. Podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady v znení neskorších predpisov podávam v tomto prvom čítaní spravodajskú informáciu. Návrh ústavného zákona bol doručený poslancom v zákonom ustanovenej 15-dňovej lehote pred schôdzou Národnej rady, na ktorej sa uskutočňuje jeho prvé čítanie. Konštatujem, že predmetný návrh z formálnoprávnej stránky spĺňa náležitosti ustanovené v § 67 a 68 zákona o rokovacom poriadku, ako aj náležitosti ustanovené v legislatívnych pravidlách. Účel navrhovanej úpravy je zrejmý zo znenia návrhu ústavného zákona. Dôvodová správa uvádza, že tento návrh je v súlade s Ústavou Slovenskej republiky, ústavnými zákonmi a inými zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Predkladateľ uvádza, že navrhovaný zákon si nevyžiada zvýšené nároky na verejné rozpočty, nebude mať dopad na obyvateľov, hospodárenie podnikateľskej sféry a iných právnických osôb, ani na životné prostredie, zamestnanosť a na podnikateľské prostredie, prípadné náklady spojené so zastupovaním pred Súdnym dvorom Európskej únie budú hradené z rozpočtu Kancelárie Národnej rady. Pripojená doložka zlučiteľnosti návrhu právneho predpisu s právom Európskej únie spĺňa náležitosti ustanovené v článku 3 legislatívnych pravidiel tvorby zákonov. A vyplýva z nej, že problematika návrhu právneho predpisu je upravená v práve Európskej únie. Osobitná časť dôvodovej správy obsahuje odôvodnenie ustanovení navrhovaného zákona. Podľa môjho názoru by prijatie tejto úpravy pri súhre priaznivých okolností malo tomuto snemu vytvoriť priestor pre uplatnenie pôsobnosti priznanej národným parlamentom, teda parlamentom členských štátov Lisabonskou zmluvou. Tá sa dnes vo vzťahu k národným parlamentom javí byť skôr nominálnym a ornamentálnym než reálnym posilnením ich právomocí. Ale prijatie tejto úpravy môže vytvoriť priestor. A bude na poslancoch tohto zákonodarného zboru, ako ten priestor využijú. Vychádzajúc z oprávnení, ktoré pre mňa ako spravodajcu vyplývajú, odporúčam, aby sa Národná rada Slovenskej republiky uzniesla podľa § 73 ods. 3 písm. c) zákona o rokovacom poriadku na tom, že po rozprave odporučí uvedený návrh ústavného zákona prerokovať v druhom čítaní. V súlade s rozhodnutím predsedu Národnej rady z 9. decembra 2010 č. 190 navrhujem, aby návrh ústavného zákona prerokovali Ústavnoprávny výbor Národnej rady Slovenskej repliky, Zahraničný výbor Národnej rady Slovenskej republiky a výbor pre európske záležitosti. Za gestorsky výbor navrhujem Ústavnoprávny výbor Národnej rady. Odporúčam, aby predmetný návrh ústavného zákona prerokovali v druhom čítaní výbory do 16. marca 2011 a v gestorskom výbore do 18. marca 2011. Ďakujem pekne, pán podpredseda. A prosím vás, aby ste k tomuto otvorili rozpravu.